הגמרא אומרת שאם עירב בראשון ברגליו אין יכול לערב בשני בפת, ואם עירב בראשון בפת יכול גם בשני לערב בפת, שמואל אומר שזה דווקא באותה הפת והגמרא דנה בדבריו, והקשינו מה הסברא שיהיה מותר בפת אחרת הרי זה עירוב חדש!

הצעת ביאור:

מבואר בגמרא שאסור לערב מיום טוב לשבת משום הכנה, ויש לעיין, האם ההכנה האסורה בעירוב זה על העירוב – הפת שמחיל בה דין עירוב, או על קנית השביתה במקום, בפשטות זה על קנית השביתה במקום, ויש להוכיח כן ממה שכתבו הראשונים ונפסק במשנה ברורה (סימן תטז, סקכ"ג) שמה שיכול לערב באותה פת זה דוקא באותו מקום אך לו במקום אחר, ואם ההכנה היא על עשיית הפת לעירוב מדוע לא יוכל לערב למקום אחר.

יש לומר שאם קנה כבר שביתה ביום הראשון על ידי פת וקבע את מקום אכילתו כאן, אין נחשב עוד ביום השני קביעת שביתה מחודשת. אכן אם עירב ברגליו בראשון אין יכול לערב בפת בשני כי שני סוגי קביעת שביתה הם, עירוב ברגליו זהו משום שבמציאות שובת כאן, ועירוב בפת זהו עשיה של קביעת מקום סעודה, ועשיה זו היא הכנה חדשה, אך אם עירב בראשון בפת וקבע על מקום זה שזהו מקום סעודותיו [ועל ידי זה נקבע מקום זה למקום שביתתו] יכול לערב בפת בשני כי זהו רק המשך של מה שקבע אתמול. והיה מקום לומר שאף אם עושה זאת בפת אחרת אין כאן הכנה חדשה, כי אינו קובע את המקום מחדש, אלא רק ממשיך את קביעתו הקודמת.